b'\n_START_ARTICLE_\nLespezi, Vrancea\n_START_SECTION_\nIstorie\n_START_PARAGRAPH_\nCunoa\xc8\x99terea real\xc4\x83 a existen\xc8\x9bei satului Lespezi trebuie c\xc4\x83utat\xc4\x83 \xc3\xaen vechile urme ale culturii materiale \xc8\x99i ale men\xc8\x9biunilor documentare. _NEWLINE_Resturi ale culturii materiale scoase la iveal\xc4\x83 cu ocazia s\xc4\x83p\xc4\x83turilor diverse efectuate \xc3\xaen vechea vatr\xc4\x83 a satului Lespezi atest\xc4\x83 o prezen\xc8\x9b\xc4\x83 a omului \xc3\xaenaintea izvoarelor scrise cunoscute p\xc3\xa2n\xc4\x83 \xc3\xaen prezent, vechimea a\xc8\x99ez\xc4\x83rii rurale se pierde, deocamdat\xc4\x83 undeva prin secolul al XVIII- lea c\xc3\xa2nd exist\xc4\x83 atestare documentar\xc4\x83._NEWLINE_Satul Lespezi se reg\xc4\x83se\xc8\x99te \xc3\xaen Lista Monumentelor Istorice din 2004 a Ministerului Culturii \xc8\x99i Cultelor - Institutul Na\xc8\x9bional al Monumentelor Istorice, dup\xc4\x83 cum urmeaz\xc4\x83:_NEWLINE_83. VN-I-S-B-06379- Situl arheologic de la Lespezi , punctul "Dealul Bisericii" , la N de Biserica "Na\xc8\x99terea Maicii Domnului"._NEWLINE_84. VN-I-S-m-B-0637901 - A\xc8\x99ezare sat Lespezi , punctul "Dealul Bisericii", la N de Biserica "Na\xc8\x99terea Maicii Domnului", din Epoca Medieval Timpurie._NEWLINE_85. VN-I-m-B-0637902 - A\xc8\x99ezare sat Lespezi , punctul "Dealul Bisericii", la N de Biserica "Na\xc8\x99terea Maicii Domnului" din Epoca Eneolitic. _NEWLINE_\xc3\x8en satulLespezi s-a descoperit \xc3\xaen urm\xc4\x83 cu c\xc3\xa2\xc8\x9biva ani un artefact din filde\xc8\x99 de mamut, pies\xc4\x83 foarte rar\xc4\x83 \xc3\xaen Rom\xc3\xa2nia. Unealta ,un fel de d\xc4\x83lti\xc8\x9b\xc4\x83, a fost descoperit\xc4\x83 \xc3\xaen urma cercet\xc4\x83rilor arheologice desf\xc4\x83\xc8\x99urate \xc3\xaen anul 1963 sub conducerea Mariei Bitiri \xc8\x99i a lui Viorel C\xc4\x83pitanu \xc3\xaen a\xc8\x99ezarea gravettian\xc4\x83 de la terasa Lespezi , \xc3\xaen punctul "Lut\xc4\x83rie".\n_START_SECTION_\nGeografie\n_START_PARAGRAPH_\nSatul Lespezi este situat geografic la 46,4333 grade latitudine nordic\xc4\x83 \xc8\x99i la 26,3333 grade longitudine estic\xc4\x83, \xc3\xaen zona de contact a ultimului aliniament al Podi\xc8\x99ului Central Moldovenesc, marginea de sud-vest a Podi\xc8\x99ului B\xc3\xaerladului cunoscut\xc4\x83 \xc3\xaen literatura geografic\xc4\x83 sub denumirea de Colinele Tutovei, cu zona \xc3\xaentins\xc4\x83 a Luncii Siretului._NEWLINE_Satul Lespezi este situat la r\xc4\x83scruce de drumuri, str\xc4\x83b\xc4\x83tut fiind de DN 11A Adjud - Podu Turcului- B\xc3\xaerlad din care se ramific\xc4\x83 DJ... Lespezi- G\xc4\x83iceana / Gherdana; DJ ..Lespezi - Sascut; DJ 252 Lespezi- Ploscu\xc8\x9beni- Tecuci, precum \xc8\x99i, drumul comunal Lespezi - \xc8\x9au\xc8\x9bu / \xc8\x98erb\xc4\x83ne\xc8\x99ti \xc8\x99i drumul comunal Lespezi - S\xc4\x83lcu\xc8\x9ba / Buda._NEWLINE_Satul Lespezi este str\xc4\x83b\xc4\x83tut de la nord spre sud de R\xc3\xa2ul Polocin afluent de pe partea st\xc3\xa2ng\xc4\x83 al R\xc3\xa2ului Siret \xc3\xaen jude\xc8\x9bul Vrancea. Ini\xc8\x9bial vatra satului Lespezi era \xc3\xaen zona cunoscut\xc4\x83 sub denumirea "Fund\xc4\x83tura" pe marginea unor Chei str\xc4\x83b\xc4\x83tute de un fir de ap\xc4\x83. Aceast\xc4\x83 vale prezint\xc4\x83 versan\xc8\x9bi abrup\xc8\x9bi constitui\xc8\x9bi din forme st\xc3\xa2ncoase de la care se pare c\xc4\x83 deriv\xc4\x83 \xc8\x99i numele localit\xc4\x83\xc8\x9bii. _NEWLINE_\xc3\x8en timp satul s-a str\xc4\x83mutat par\xc8\x9bial, \xc3\xaen prezent vatra satului este pe \xc8\x99es, \xc3\xaen lunca Polocinului. _NEWLINE_Pe vechea vatr\xc4\x83 a satului Lespezi se mai reg\xc4\x83sesc doar c\xc3\xa2teva case \xc8\x99i Biserica reconstruit\xc4\x83 prin anii 1770.\n_START_SECTION_\nMonumente istorice\n_START_PARAGRAPH_\n\xc3\x8en satul Lespezi se afl\xc4\x83 urm\xc4\x83toarele monumente istorice: _NEWLINE_Monumentul Eroilor c\xc4\x83zu\xc8\x9bi \xc3\xaen primul r\xc4\x83zboi mondial. Acest monument la \xc3\xaenceput, a fost amplasat \xc3\xaen pia\xc8\x9ba din fa\xc8\x9ba \xc8\x99colii satului dar, \xc3\xaen anul 1968, din motive politice, a fost str\xc4\x83mutat \xc3\xaen curtea bisericii satului. _NEWLINE_Biserica "Na\xc8\x99terea Maicii Domnului" a cunoscut o dezvoltare \xc3\xaen a doua parte a secolului al-XVIII- lea de c\xc4\x83tre comunitatea monahilor ce tr\xc4\x83iau \xc3\xaen aceast\xc4\x83 parte a locului._NEWLINE_La \xc3\xaenceput de propor\xc8\x9bii reduse Schitul "Precista", monument istoric Cod LMI VN -II- m- B-06515, cum s-a numit la \xc3\xaenceput, are forma de arc\xc4\x83, f\xc4\x83r\xc4\x83 turl\xc4\x83, cu pere\xc8\x9bi gro\xc8\x99i de aproximativ 1 metru prev\xc4\x83zut\xc4\x83 cu ferestre mici \xc3\xaen firidele pere\xc8\x9bilor._NEWLINE_Dup\xc4\x83 secularizarea averilor m\xc4\x83n\xc4\x83stire\xc8\x99ti de c\xc4\x83tre domnitorul Alexandru Ioan Cuza, ulterior anului 1864, biserica devine enorie._NEWLINE_La intrarea dinspre sud \xc3\xaen satul Lespezi se g\xc4\x83se\xc8\x99te o ciu\xc8\x99mea, monument \xc3\xaenregistrat \xc3\xaen lista monumentelor istorice Cod LMI VN-IV-m-B-06628.\n_START_SECTION_\nEvenimente culturale\n_START_PARAGRAPH_\nZiua satului Lespezi este la 8 septembrie, dat\xc4\x83 ce corespunde cu s\xc4\x83rbatoarea religioas\xc4\x83 a Na\xc8\x99terii Maicii Domnului, hramul bisericii din localitate. _NEWLINE_La 8 septembrie 2007 oficialit\xc4\x83\xc8\x9bile locale au inaugurat construc\xc8\x9bia noului C\xc4\x83min Cultural al satului Lespezi.'